ΓΡΑΠΤΗ ΕΡΩΤΗΣΗ E-2132/98

υποβολή: Alfonso Novo Belenguer (ARE) προς την Επιτροπή

(10 Ιουλίου 1998)

Θέμα: Το ευρώ και οι συσκευασίες φαρμακευτικών προïόντων

Ο ισπανικός νόμος 25/1990 της 20ής Δεκεμβρίου για τα φαρμακευτικά σκευάσματα, ορίζει ότι επί της συσκευασίας πρέπει να αναφέρονται, μεταξύ άλλων, τόσο η τιμή όσο και η ημερομηνία λήξεως των φαρμακευτικών προϊόντων.

Σήμερα, στις συσκευασίες όλων των φαρμακευτικών προϊόντων στην Ισπανία, αναφέρεται η τιμή σε πεσέτες.

Η έναρξη ισχύος των διατάξεων για το ενιαίο νόμισμα στην Ευρωπαϊκή Ένωση, προβλέπει μία μεταβατική περίοδο συνύπαρξης των τιμών σε ευρώ και πεσέτες, ώστε στη συνέχεια να αναφέρονται οι τιμές μόνον σε ευρώ.

Η κατάσταση αυτή αποδερικνύεται περίπλοκη και προβληματική, δεδομένου ότι υπάρχουν ήδη στην αγορά φαρμακευτικά προϊόντα, επί των συσκευασιών των οποίων αναφέρεται η τιμή σε πεσέτες και η ημερομηνία λήξεώς τους είναι το 2003.

Κατόπιν των ανωτέρω, έχει προβλέψει η Επιτροπή να λάβει κάποιο μέτρο ή να αναλάβει κάποια δράση προκειμένου να αποφευχθεί το μεγάλο κόστος της απόσυρσης των προϊόντων αυτών απο την αγορά ώστε να αναγραφεί η τιμή τους και σε ευρώ;

Απάντηση του κ. de Silguy εξ ονόματος της Επιτροπής

(21 Σεπτεμβρίου 1998)

Η οδηγία 92/27/ΕΟΚ του Συμβουλίου σχετικά με την επισήμανση και το φύλλο οδηγιών των φαρμάκων που προορίζονται για ανθρώπους(1) δεν απαιτεί να αναγράφεται η τιμή στη συσκευασία. Ωστόσο, το άρθρο 5 της εν λόγω οδηγίας αναφέρει ότι τα κράτη μέλη μπορούν να επιβάλουν την αναγραφή της τιμής στη συσκευασία. Η Ισπανία χρησιμοποίησε την εν λόγω δυνατότητα στο νόμο περί ιατρικής 25/190. Εάν δεν τροποποιηθεί από την ισπανική νομοθεσία, η υποχρέωση να περιλαμβάνεται η τιμή στη συσκευασία των φαρμακευτικών προϊόντων θα συνεχίσει να ισχύει και θα μετατραπεί σε υποχρέωση αναγραφής της τιμής σε ευρώ από την 1η Ιανουαρίου 2002.

Όπως θεσπίζεται στη σύσταση της Επιτροπής για τη διπλή αναγραφή τιμών και χρηματοοικονομικών αξιών, δεν θα επιβληθεί στους εμπόρους λιανικής πώλησης η νομική υποχρέωση, σε κοινοτικό επίπεδο, να αναγράφουν διπλές τιμές κατά τη διάρκεια της μεταβατικής περιόδου. Ωστόσο, η Επιτροπή ενθαρρύνει τους εμπόρους λιανικής πώλησης, όπου αυτό είναι δυνατό, να αναφέρουν τις δύο τιμές σε σημαντικό αριθμό προϊόντων προκειμένου να διευκολύνουν τους καταναλωτές και υπαλλήλους όσον αφορά την αλλαγή.

Τα φαρμακεία, όπως όλες οι επιχειρήσεις και οι έμποροι λιανικής πώλησης, θα πρέπει να προετοιμαστούν για την εισαγωγή του ευρώ, συμπεριλαμβανομένης της τιμολόγησης των προϊόντων σε ευρώ, η οποία πρέπει να πραγματοποιηθεί το αργότερο μέχρι την 1η Ιανουαρίου 2002. Αναπόφευκτα, θα προκύψουν ορισμένες δαπάνες από τις τεχνικές τροποποιήσεις του εξοπλισμού και του λογισμικού καθώς και από την πρόσληψη προσωπικού που θα ασχοληθεί αποκλειστικά με την εφαρμογή της αλλαγής.

Ωστόσο, δεν υπάρχει λόγος να υποτεθεί ότι τα φαρμακεία θα αντιμετωπίσουν σχετικά υψηλότερες δαπάνες λόγω της αλλαγής της συσκευασίας προϊόντων που θα συνεχίσουν να διατίθενται στα καταστήματα και μετά τον Ιανουάριο του 2002. Ανάλογες προκλήσεις θα αντιμετωπίσουν πολλοί τομείς λιανικής πώλησης και για πολλά προϊόντα, π.χ. βιβλία. Επιπλέον, η αλλαγή συσκευασίας είναι φαινόμενο που παρατηρείται συχνά λόγω των αλλαγών τιμής. Τέλος, τα φαρμακεία θα πρέπει να εξετάσουν το ενδεχόμενο της διπλής αναγραφής τιμών κατά τη διάρκεια της μεταβατικής περιόδου, ώστε κατ' αυτόν τον τρόπο να μην χρειαστεί καμία αλλαγή συσκευασίας τον Ιανουάριο του 2002.

Για τους λόγους αυτούς, η Επιτροπή δεν προτίθεται να λάβει ειδικά μέτρα για τη φαρμακευτική βιομηχανία σε σχέση με την εισαγωγή του ευρώ. Αντίθετα, η Επιτροπή θα συνεχίσει να παρέχει βοήθεια στις επιχειρήσεις όλων των τομέων προκειμένου να επιτευχθεί μία ομαλή και αποδοτική μετάβαση στο ευρώ. Αυτός είναι ο λόγος για τον οποίο η Επιτροπή, στη σύστασή της, προωθεί το διάλογο και τις λύσεις συνεργασίας.

(1) ΕΕ L 113 της 13.4.1992.